Vabamaa, 1932    Aleksander 3. käis juba troonipärijana iga suvi Haapsalus mudavannis, kogu pere kaasas. Elas de la Gardie lossis, selle vastas, vana piiskopilossi müüri all puude vilus künkal jõi teed. Mõistis vähe  eesti keeltki. Oli lahke mees, aga viimati hakkas liig jooma. Toetas Haapsalu vaeseid ja laskis lossikiriku üles ehitada. Ümberehitamisel tuli müürist välja naisterahva luukere, must siidrätik pea ümber - vist elusalt sisse müüritud. Haapsalus käis Aleksander 3. sagedasti kogu perega väljasõitudel, küll metsas, küll saartel. Lapsed sõitsid väikeste eeslitega, kes kisendasid mis kole. Poisid - pärastine keiser Nikolai 2. ja tema vennad olid väga elavad ja vallatud: loopisid teenijatel luuad-labidad tiiki,  ronisid söögilaua all ja rebisid külalistel kuuenööbid ära. Kord sõitis keiser perega Uuemõisa taga metsas, ostis seal sulasenaiselt hapupiima. Tagasisõidul üle maanteekraavi põrutas tõld hapupiima nõust, mis kutsari süles, üle kogu keisripere, kes siis end haigeks tahtis naerda.